
                COMUNICAT DE PRESĂ PRIVIND MUNCA CU ZILIERI
Reprezentanții Inspectoratului Teritorial de Muncă Botoșani, informează persoanele interesate, zilieri sau beneficiari de lucrări că, desfășurarea activității de către zilier este considerată muncă necalificată cu caracter ocazional și este reglementată de Legea nr. 52/2011 și de normele de aplicare ale acesteia aprobate de Ordinul  MMFPSPV nr.831/2015.
Potrivit legii mai sus menționate, zilierii sunt persoane fizice, cetăţeni români sau străini, care au capacitate de muncă şi care desfăşoară activităţi necalificate cu caracter ocazional, pentru un beneficiar sau un împuternicit al acestuia, contra unei remuneraţii, activând în domenii precum:
- restaurante, baruri  și alte activități de servire a băuturilor,
- activităţi de alimentaţie (catering) pentru evenimente,
- agricultură, vânătoare şi servicii anexe,
- creșterea materialului săditor,
- creşterea şi reproducţia animalelor semidomesticite şi a altor animale,
- silvicultură, pescuit şi acvacultură,
- activități de organizare a târgurilor, expozițiilor și congreselor,
- activități de cercetare-dezvoltare în științe sociale și umaniste,
- activități de interpretare artistică-spectacole,
- publicitate,
- hoteluri şi alte facilităţi de cazare (tabere copii, cabane),
- activități de întreținere peisagistică,
- activități ale bazelor şi cluburilor sportive,
- grădini zoologice, botanice, rezervații naturale,
- activităţi de studiere a pieţei şi de sondare a opiniei publice.
Activităţile de manipulare mărfuri şi activităţile de curăţenie şi întreţinere se prestează numai în domeniile de activitate prevăzute mai sus.
Nu este obligatorie încheierea unui contract de muncă. Raportul de muncă dintre zilier și beneficiar se stabileste prin acordul de voință al părților, fără încheierea, în formă scrisă, a unui contract individual de muncă.
O persoană poate desfășura activități ca zilier numai dacă a împlinit vârsta de cel puțin 16 ani. Prin excepție, pentru minorii cu vârsta cuprinsă între 15 și 16 ani este necesar acordul părinților sau al reprezentanților legali.
Durata activității este de minim o zi, corespunzător cu 8 ore de muncă. De asemenea, durata zilnică de executare a activității unui zilier nu poate depăși 12 ore. În ceea ce privește zilierul minor, acesta poate lucra 6 ore pe zi, dar nu mai mult de 30 de ore pe săptămână. 
Un zilier nu poate lucra pentru același beneficiar mai mult de 90 de zile cumulate într-un an calendaristic. Excepțiile sunt permise doar în anumite domenii reglementate de lege (de exemplu, agricultură, silvicultură, pomicultură), unde durata poate fi extinsă la 180 de zile. În domeniul creşterii animalelor în sistem extensiv prin păşunatul sezonier în mod tradiţional al ovinelor, caprinelor sau bovinelor, în regim semiliber, perioada în care un zilier poate presta activităţi pentru acelaşi beneficiar sau un împuternicit al acestuia nu poate depăşi 180 de zile cumulate pe durata unui an calendaristic. Dacă o persoană prestează activităţi în regim zilier pentru mai mulți beneficiari perioada maximă poate fi de cel mult 120 de zile cumulate în decursul unui an calendaristic.
Beneficiarul sau un împuternicit al acestuia nu poate utiliza o persoana mai mult de 25 de zile calendaristice în mod continuu în activităţile de tip zilier.
Pentru activitatea executată, zilierul are dreptul la o remunerație al cărei cuantum se stabilește prin negociere între părți și nu poate fi mai mic decât valoarea/oră a salariului de bază minim brut pe țară garantat în plată. Remunerația se acordă, de regulă, la sfârșitul fiecărei zile de lucru, dar poate fi stabilită, cu acordul părților, la finalul săptămânii sau lunii.
Beneficiarii pot obţine parola pentru conectare la aplicaţia web aferentă Registrului electronic de evidenţă a zilierilor de la inspectoratul teritorial de muncă în a cărui rază teritorială îşi au sediul. Registrul electronic de evidenţă a zilierilor poate fi completat şi transmis direct din teren de către beneficiar/împuternicit sau persoane desemnate de către acesta, utilizatori, cu ajutorul aplicaţiei informatice pentru dispozitive mobile, denumită "Inspectia Muncii", ce poate fi descărcată gratuit din Google Play sau App Store.
Inspector-şef

Conform prevederilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecția datelor), informațiile referitoare la datele cu caracter personal cuprinse în acest document sunt confidențiale. Acestea sunt destinate exclusiv persoanei/persoanelor menționate ca destinatar/destinatari și altor persoane autorizate să-l primească. Dacă ați primit acest document în mod eronat, vă adresăm rugămintea de a returna documentul primit, expeditorului

